**Centrum pedagogicko-psychologického poradenstva a prevencie**

**Ul. Kollárova č. 49, 036 01 Martin**

č. t. 043/430 20 20, 430 20 21, 423 91 11, 0948 070 412, 0948 447 065, e-mail: cpppapmartin@gaya.sk, ww.cpppapmartin.sk

**STIMULÁCIA VÝVINU REČI**

**(4 ROKY)**

Vývin reči predstavuje os psychického vývinu dieťaťa. Jeho odchýlky a poruchy v ktorejkoľvek oblasti ho môžu negatívne ovplyvňovať. Zahájením včasnej logopedickej intervencie prispievate k zlepšeniu kvality života u vášho dieťaťa.

**Pozor na chybnú výslovnosť** hlásky, skupiny hlások. Nejedná sa o fyziologický (veku primeraný) jav. Chybná výslovnosť (napr. francúzska výslovnosť hlásky R, medzizubná výslovnosť sykaviek) má fixujúci charakter. Dieťa tvorí hlásku na nesprávnom mieste alebo iným spôsobom. Je nežiadúce, aby rodič upozorňoval dieťa na chybnú výslovnosť, žiadal ho opraviť sa. Pri náprave chybnej výslovnosti je potrebné obrátiť sa na logopedičku.

Počuli ste už o**myofunkčnej poruche** (atypickom prehĺtaní) u detí?Príčin môže byť niekoľko:

* životný štýl (krátkodobé a dlhodobé dojčenie, dlhodobé používanie dojčenskej fľaše, podávanie stravy chudobnej na tvrdé suroviny),
* zlozvyky (cmúľanie palca, prstov, predmetov, dlhodobé používanie cumlíka, ohrýzanie nechtov),
* ORL ochorenia (dýchanie ústami, hypertrofické mandle).

Uvedené prispieva k zmene postavenia zuboradia a fyziologickej polohy jazyka. Objavujú sa odchýlky v artikulácii. Je potrebné zahájiť logopedickú intervenciu.

**Symptómy narušeného vývinu reči:**

* prvý prejavom je oneskorený vývin reči (dieťa v dvoch rokoch nemá komunikačný zámer, nepoužíva gestá, nehovorí viac ako 50 slov, či netvorí dvojslovné spojenia, má výrazne lepšie porozumenie ako hovorenú reč, reč je nezrozumiteľná pre blízkych),
* horšia zrozumiteľnosť reči, komolenie a skracovanie dlhších slov, nepresné opakovanie,
* ťažkosti s tvorbou viet a gramatickej stavbe reči, vety sú krátke, zle štylizované, dieťa si mýli koncovky, nesprávne používa predložky a spojky,
* oslabená úroveň porozumenia reči,
* obmedzený vývin slovnej zásoby,
* ťažšie nadväzovanie kontaktu, niekedy si dieťa pomáha neverbálne (gestami).

Ak máte pochybnosti o správnom rečovom vývine u vášho dieťaťa, neváhajte kontaktovať logopedičku.

**Námety aktivít pre rozvíjanie jazykových schopností u detí vo veku 4 rokov:**

* precvičujte motoriku hovoridiel (správne prevedenie cvikov vám predvedie logopedička ako aj nácvik správneho dýchania),
* rozprávajte sa o dennom režime (opisujte aktivity podľa postupnosti ráno-obed-večer),
* opisujte s dieťaťom situačný obrázok (napr. návšteva u lekára, čo sa tam deje),
* požiadajte dieťaťa, aby usporiadalo obrázky z príbehu podľa dejovej postupnosti,
* čítajte s ním rozprávkové knižky,
* trieďte s dieťaťom obrázky podľa spoločných významových čŕt (napr. hľadajte oblečenie v súbore obrázkov),
* požiadajte dieťaťa, aby našlo obrázok k predloženým (napr. auto, bicykel a? dieťa vyberá z dvojice vlak alebo jahoda),
* vysvetľujte si hlavné pojmy, rozdiely medzi významami slov (napr. traktor, bager), opisujte predmety,
* tvorte s dieťaťom protiklady (malý a? špinavý a?, mokrý a?),
* vytvárajte zdrobneniny (dom-domček, ruka-ručička, oko-očko),
* stupňujte prídavné mená (malý-menší-najmenší, veľký-väčší-najväčší),
* rozprávajte sa o zvieratkách (ako vyzerajú, kde žijú, ako sa volajú ich mláďatá, môžete vytvárať skupiny zvierat – lesné, domáce),
* nacvičujte predložkové väzby (napr. na stole, pod stoličkou, za skriňou atď.).

**Rozvíjanie sluchového vnímania (vek 4 roky):**

* rozlišujte podobne znejúce slová (napr. ocko-očko),
* učte dieťa rozlišovať počet slov vo vete (začnite s kratšími vetami s 2 až 3 slovami),
* hľadajte s dieťaťom slová, ktoré sa rýmujú aj nezmyselné (napr. žabka – lapka, mapka, napka),
* slabikujte, učte dieťa identifikovať prvú slabiku, hľadajte slová začínajúce sa na prvú slabiku,
* určujte dĺžku slabík (dieťa rozlišuje, či slabiku počuje dlho alebo krátko; vy hovoríte slabiky, dieťa môže ukazovať na dlhú/krátku slamku),
* rozlišujte dlhé a krátke slabiky v slovách (napr. bábika – dlhá, krátka, krátka; vyskladajte si slovo z rôzne dlhých slamiek),
* od piateho veku by bolo vhodné začať stimulovať aj hláskovú štruktúru slova (v praxi je známy Tréning fonematického uvedomovania podľa Eľkonina).